KIRJALLINEN KYSYMYS E-2846/01

esittäjä(t): Daniel Varela Suanzes-Carpegna (PPE-DE) komissiolle

(17. lokakuuta 2001)

Aihe: Yhdysvaltojen julistama espanjalaisen tonnikalan kauppasaarto

Asetuksen antaminen tonnikalan tilastollisesta seurannasta on kansainvälisestä delfiinien suojeluohjelmasta tehdyn sopimuksen (APICD) täytäntöönpanon perusedellytys. Koska Espanjan lainsäädäntöön ei sisälly tällaista säädöstä, Yhdysvallat päätti 3. elokuuta 2000 aloittaa kauppasaarron, jonka kohteena ovat keltaevätonnikalan ja siitä johdettujen tuotteiden tuonti Espanjasta.

Espanja on sittemmin antanut APICD:ssä vaaditun kansallisen säädöksen. Vaikka Espanjan hallitus on siis täyttänyt tämän vaatimuksen, Yhdysvaltain viranomaiset eivät ole päättäneet kauppasaartoa. Uutena perusteena he esittävät, että Espanja ei ole Amerikan trooppisten tonnikalojen suojelukomission CIAT:n jäsen. Kyseinen alueellinen kalastusjärjestö on tämän vaatimuksen takana.

Onko komissio tietoinen tilanteesta?

Eikö komissio pidä Yhdysvaltain kauppasaarron voimassapitoa täysin perusteettomana tilanteessa, jossa Espanja on antanut vaaditun kansallisen säädöksen ja jopa hakenut CIAT:n jäsenyyttä, joka siltä tähän asti on evätty?

Mihin toimiin komissio on ryhtynyt tai aikoo ryhtyä tämän yhteisön yrityksille suurta vahinkoa aiheuttavan tilanteen ratkaisemiseksi?

Mihin toimiin komissio on ryhtynyt tai aikoo ryhtyä mainituille yrityksille jo aiheutuneiden tappioiden korvaamiseksi?

Franz Fischlerin komission puolesta antama vastaus

(23. marraskuuta 2001)

Komissio on hyvin perillä nykyisestä tilanteesta, jossa Yhdysvallat on julistanut kauppasaarron maille, joille ei Yhdysvaltain lain nojalla ole annettu myönteistä päätöstä, jonka nojalla viejämaat voisivat markkinoida tonnikalaansa ja tonnikalatuotteitaan kyseisen maan markkinoilla. Yksi vaatimus on, että viejämaa soveltaa tonnikalan seuranta- ja valvontajärjestelmää sellaisena, kuin se on määritelty kansainvälisestä delfiinien suojeluohjelmasta tehdyssä sopimuksessa (AIDCP). Se ei ole kuitenkaan ainoa Yhdysvaltain päätöksenteossa huomioon ottama seikka. Toinen seikka, jonka Yhdysvallat ottaa päätöksenteossaan huomioon, on Amerikan trooppisten tonnikalojen suojelukomission (IATTC) jäsenyys.

Komissio on täysin tietoinen siitä, että Espanja on ottanut käyttöön kansallista lainsäädäntöä, jolla toteutetaan AIDCP:ssä vaadittu tonnikalan seuranta- ja valvontajärjestelmä, ja komissio keskustelee parhaillaan neuvoston kanssa tonnikalan yhteisön seuranta- ja valvontajärjestelmästä, joka täyttäisi AIDCP:n vaatimukset.

Kuten arvoisa parlamentin jäsen hyvin tietää, sen paremmin Espanja kuin yhteisökään eivät ole tämän järjestön jäseniä, ja tämä merkitsee itse asiassa, että Yhdysvallat ei ole halukas tekemään myönteistä päätöstä, ennen kuin kysymys IATTC:n jäsenyydestä on ratkaistu. Komission mielestä on ristiriitaista esittää kaksinkertainen vaatimus IATTC:n jäsenyydestä ja AIDCP:ssä määritellyn tonnikalan seuranta- ja valvontajärjestelmän soveltamisesta.

Tämän asian johdosta on otettu yhteyttä Yhdysvaltoihin useita kertoja viimeksi kahdenvälisissä korkean tason neuvotteluissa Yhdysvaltojen kanssa heinäkuussa 2001. Yhdysvallat on luvannut tutkia asiaa edelleen, ja komissio käy parhaillaan aktiivisia neuvotteluja Yhdysvaltain viranomaisten kanssa ongelman ratkaisemiseksi.

Komissio ei ole tietoinen siitä, että Euroopan teollisuus olisi kärsinyt olennaisia vahinkoja tämän kauppasaarron vuoksi, joten se ei voi ryhtyä mihinkään korjaaviin toimenpiteisiin. On kuitenkin mahdollista, että komissio voi tutkia tätä Yhdysvaltain käytäntöä maailman kauppajärjestön (WTO) piirissä kaupan rajoitteena.